Weermag: ‘Regstellendeaksie, dissipline en straler pla’Argieffoto Die VF Plus het in reaksie op die departement van verdediging se begrotingsrede gesê meer witmense sal weer by die weermag aansluit as regstellende aksie afgeskaf word. Die party het ook aangedui hy gaan nie die begroting ondersteun indien ŉ nuwe straler vir die president aangekoop word nie. “Met die swaard van regstellende aksie oor hul koppe, kan die weermag nie verwag dat witmense sonder enige loopbaanvooruitsigte by die weermag sal aansluit nie,” het dr. Pieter Groenewald, die VF Plus se hoofwoordvoerder oor verdediging, Woensdag gesê. “Die minister het genoem daar is ŉ dringende behoefte aan wit weermaglede. Regstellende aksie moet afgeskaf word om witmense weer na die weermag terug te lok.” Oor die weermag se begroting het Groenewald gesê die VF Plus vra al sedert 2004 sonder sukses vir ‘n groter begroting. Daar is weereens ŉ mediumtermyn-begrotingstekort van R5 miljard. Hy het gesê die VF Plus sal die begroting nie steun indien ŉ nuwe straler vir die president gekoop word nie. “Indien net die straler gekanselleer word, spaar die departement reeds R4,3 miljard van die R5 miljard wat hy benodig.” Minister Nosiviwe Mapisa-Nqakula het kort voor die begrotingsrede aangekondig ŉ nuwe straler sal vir die presidensie aangekoop word vir die vervoer van Suid-Afrika se BBBP’s (baie baie belangrike persone). Sy het uitgevaar teen diegene wat beweer die luukse straler sal R4 miljard kos. “Ek dink iemand het net eendag opgestaan en gesê die weermag gaan R4 miljard bestee in ŉ tyd wat die ekonomie nie goed doen nie en natuurlik is elke Suid-Afrikaner in rep en roer.” Die minister het geweier om te sê hoeveel die departement bereid is om aan die nuwe straler te bestee. Armscor het verlede maand die tender vir ŉ nuwe luukse straler gepubliseer. Die nuwe straler sal glo sowat R4 miljard kos. Vroeër is berig die straler sal 30 mense kan vervoer en boonop spog met ŉ private slaapruimte met ŉ en suite-badkamer. Groenewald het verder kommer uitgespreek oor dissipline in die weermag. “Verlede jaar is twee soldate wat waggestaan het by die Tempe-militêre basis in Bloemfontein, oorval en beroof deur twee rowers met messe,” het Groenewald gesê. “Dit was ŉ klassieke geval van iemand wat met ŉ mes by ŉ geweergeveg opgedaag en boonop gewen het. Hulle het twee R4-gewere, ŉ radio en sestig rondtes lewendige ammunisie geroof omdat soldate geslaap het toe hulle moes waghou.” Groenewald het geskrewe vrae hieroor aan die minister gevra en gesê dit is steeds nie duidelik wat met die twee wagte gebeur het nie. “Hulle en inderdaad die weermag, dra by tot misdaad. Hierdie wapens kan in misdaad en plaasaanvalle gebruik word. Indien dit wel die geval is, is die weermag medepligtig en behoort daar ŉ eis teen hom ingestel te word. Dissipline sal net verbeter as daar opgetree word teen oortreders. Dié twee skutters behoort sonder meer geskors te word uit die weermag,” het hy bygevoeg.